මොරගහකන්ද ජලාශ යෝජනා ක්‍රමය නිසා ඉඩම් අහිමිවන ජනතාවට මහවැලි ‘එෆ්’ සහ ‘ඩී’ කලාපවල ඉඩම් අක්කර දෙක බැගින් ලබාදීමට රජය තීරණය කරයි.මේ අනුව මඩ ඉඩම් අක්කර එකහමාරක් සහ ගොඩ ඉඩම් අක්කර භාගයක් බැගින් ලබාදීමට කටයුතු කරන්න යැයි වාරිමාර්ග හා ජල සම්පත් කළමනාකරණ ඇමැති නිමල් සිරිපාල ද සිල්වා මහතා උපදෙස් ලබාදී ඇත.මොරගහකන්ද ජලාශයේ ඉදිකිරීම් සොයා බැලීමට එහි නිරීක්ෂණ චාරිකාවක නිරත වූ ඇමැතිවරයා නිලධාරින් සමඟ පැවැති සාකච්ඡාවකදී මෙසේ උපදෙස් දුන්නේය.ජලාශය ඉදිකිරීමේදී ඉඩම් අහිමිවන ජනතාවට පහසුකම් සළසනවා මෙන්ම වන සතුන්ගේ ආරක්ෂාව උදෙසාත් පියවර ගන්නා ලෙස ඇමැතිවරයා නිලධාරින්ට උපදෙස් දුන්නේය.මේ සතුන් මින්නේරිය හා වස්ගමුව වන රක්ෂිතයන්ට යොමු කිරීමටත් ඔවුන්ගේ ජල අවශ්‍යතා උදෙසා කුඩා වැව් තුනක් ඉදිකිරීමට පියවර ගන්නා ලෙසත් ඇමැතිවරයා උපදෙස් දී ඇත.මොරගහකන්ද ජලාශයේ ඉදිකිරීම් 2014 වසරට පෙර අවසන් කොට ජනාධිපතිතුමාගේ අතින් ජලාශය විවෘත කිරීමට පියවර ගත යුතු බවත් ඇමැතිවරයා කීවේය.ජපාන අන්තර්ජාතික සහයෝගිතා ඒජන්සිය සමඟ කළ සාකච්ඡාවකදී මේ සඳහා ආධාර උපකාර කිරීමට එකඟතාව පළව ඇතැයිද ඇමැතිවරයා වැඩිදුරටත් පැවැසීය.